Document ID: 32012R0446

KOMMISSIONENS DELEGEREDE FORORDNING (EU) Nr. 446/2012
af 21. marts 2012
om udbygning af Europa-Parlamentets og Rådets forordning (EF) nr. 1060/2009 for så vidt angår reguleringsmæssige tekniske standarder for indholdet og formatet af de periodiske indberetninger af kreditvurderingsdata, som kreditvurderingsbureauer skal fremlægge for Den Europæiske Værdipapir- og Markedstilsynsmyndighed
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 1060/2009 af 16. september 2009 om kreditvurderingsbureauer (1), særlig artikel 21, stk. 4, litra e), og
ud fra følgende betragtninger:
(1)
Den Europæiske Værdipapir- og Markedstilsynsmyndighed (ESMA) skal i henhold til artikel 21, stk. 4, litra e), i forordning (EF) nr. 1060/2009 senest den 2. januar 2012 fremlægge udkast til reguleringsmæssige tekniske standarder, som skal vedtages af Kommissionen, om indholdet og formatet af de kreditvurderingsdata, som kreditvurderingsbureauer regelmæssigt skal indberette til ESMA. Formålet med disse regelmæssige indberetninger er at give ESMA mulighed for at varetage sit ansvar med hensyn til den løbende kontrol af kreditvurderingsbureauer, jf. artikel 21, stk. 1, i nævnte forordning.
(2)
De foreliggende kreditvurderingsdata bør give ESMA mulighed for at føre nøje tilsyn med kreditvurderingsbureauernes praksis og aktiviteter, således at det er muligt straks at reagere i tilfælde af faktiske eller potentielle overtrædelser af kravene i forordning (EF) nr. 1060/2009. Kreditvurderingsdata bør derfor normalt indberettes til EMSA på månedsbasis. For at sikre proportionalitet bør kreditvurderingsbureauer, der har under 50 ansatte, og som ikke er del af en gruppe, imidlertid have mulighed for at indberette kreditvurderingsdata hver anden måned i stedet for på månedsbasis. ESMA bør fortsat have mulighed for at anmode disse kreditvurderingsbureauer om at foretage månedlig indberetning på grundlag af antallet og typen af de kreditvurderinger, de foretager, herunder kreditanalysernes kompleksitet, de kreditvurderede instrumenters eller udstederes relevans, og hvorvidt kreditvurderingerne skal anvendes til de i Europa-Parlamentets og Rådets direktiv 2006/48/EF (2) anførte formål.
(3)
De data, der indberettes, bør samles i et standardformat for at give ESMA mulighed for at modtage og behandle indberetningerne automatisk i sine interne systemer. Som følge af den teknologiske udvikling vil det eventuelt være nødvendigt for ESMA gennem specifikke meddelelser eller retningslinjer at ajourføre og give meddelelse om en række tekniske indberetningsinstrukser vedrørende transmissionen eller formatet af de filer, som kreditvurderingsbureauerne skal indgive.
(4)
For at sikre, at der sker fyldestgørende og korrekt indberetning af kreditvurderingsdata, og for at tage højde for den yderligere udvikling på de finansielle markeder er det vigtigt at give kreditvurderingsbureauer mulighed for at udvikle passende systemer og procedurer i overensstemmelse med de tekniske specifikationer fra ESMA. Til dette formål bør forordningen træde i kraft seks måneder efter dens offentliggørelse. Kreditvurderingsbureauerne bør i mellemtiden indberette periodiske kreditvurderingsdata i overensstemmelse med de eksisterende retningslinjer fra Det Europæiske Værdipapirtilsynsudvalg.
(5)
Kreditvurderingsbureauer, der er del af en gruppe, bør have mulighed for enten at indberette deres kreditvurderingsdata hver for sig til ESMA eller for at give et enkelt bureau i gruppen mandat til at indberette data på vegne af alle de medlemmer af gruppen, der er underlagt indberetningskravene.
(6)
Denne forordning er baseret på udkast til reguleringsmæssige tekniske standarder, som ESMA har forelagt Kommissionen i overensstemmelse med artikel 10 i Europa-Parlamentets og Rådets forordning (EU) nr. 1095/2010 (3).
(7)
ESMA har foretaget åbne offentlige høringer om udkastet til reguleringsmæssige tekniske standarder, som ligger til grund for denne forordning, analyseret de potentielle omkostninger og fordele samt indhentet en udtalelse fra interessentgruppen for værdipapirer og markeder, der er nedsat i henhold artikel 37 i forordning (EU) nr. 1095/2010 -
VEDTAGET DENNE FORORDNING:
Artikel 1
Genstand
I denne forordning fastsættes indholdet og formatet af de periodiske indberetninger af kreditvurderingsdata, som kreditvurderingsbureauer kan blive anmodet om at foretage med henblik på løbende tilsyn foretaget af Den Europæiske Værdipapir- og Markedstilsynsmyndighed (ESMA) i henhold til artikel 21, stk. 4, litra e), i forordning (EF) nr. 1060/2009.
Artikel 2
Indberetningsprincipper
1. Kreditvurderingsbureauer skal opfylde kravene i denne forordning og være ansvarlige for, at de til ESMA indberettede data er nøjagtige og fyldestgørende.
2. Er der er tale om en gruppe af kreditvurderingsbureauer, kan medlemmerne af gruppen give ét medlem mandat til på egne vegne og på vegne af de øvrige medlemmer at foretage de indberetninger, der kræves i henhold til denne forordning. Hvert kreditvurderingsbureau, på hvis vegne der foretages indberetning, skal identificeres i de data, der indberettes til ESMA.
3. Indberetninger, der foretages i henhold til denne forordning, indgives på månedsbasis og skal indeholde kreditvurderingsdata for den forudgående kalendermåned.
4. Kreditvurderingsbureauer med under 50 ansatte, som ikke er del af en gruppe af kreditvurderingsbureauer, kan foretage indberetning hver anden måned med kreditvurderingsdata om de forudgående to kalendermåneder, medmindre ESMA meddeler bureauet, at der kræves indberetning på månedsbasis på grund af kreditvurderingernes art, kompleksitet og omfang.
5. Der foretages indberetning til ESMA senest 15 dage efter afslutningen af den periode, som indberetningen omhandler.
6. Kreditvurderingsbureauer skal straks give ESMA meddelelse om enhver særlig omstændighed, der midlertidigt kan forhindre eller forsinke indberetning i henhold til denne forordning.
Artikel 3
Data, som skal indberettes
1. Den indberetning til ESMA, som kreditvurderingsbureauer foretager i slutningen af den første indberetningsperiode, skal indeholde de kvalitative data, der er specificeret i bilagets tabel 1. Ændrer disse data sig i løbet af en efterfølgende indberetningsperiode, skal de nye data indberettes til ESMA.
2. Kreditvurderingsbureauer skal indberette de i bilagets tabel 2 fastsatte data for hver handling, der foretages af et kreditvurderingsbureau som specificeret i denne tabel, og for hver kreditvurdering, der er berørt af denne handling. De handlinger, der skal indberettes, skal henvise til kreditvurderinger, som udstedes eller godkendes af kreditvurderingsbureauet.
3. Har der i løbet af en indberetningsperiode ikke været nogen handling som specificeret i tabel 2, er kreditvurderingsbureauet ikke forpligtet til at foretage indberetning i denne henseende.
4. De i bilagets tabel 1 og tabel 2 fastsatte data indberettes til ESMA i særskilte filer. De kvalitative data som fastsat i tabel 1 skal indberettes forud for indberetningen af de data, der er fastsat i tabel 2.
Artikel 4
Kreditvurderingstyper
1. Kreditvurderingsbureauer skal klassificere de indberetningspligtige kreditvurderinger i henhold til følgende typer:
a)
kreditvurderinger af erhvervsvirksomheder
b)
kreditvurderinger af struktureret finansiering
c)
kreditvurderinger af stater og offentlige myndigheder
d)
kreditvurderinger af dækkede obligationer.
2. For så vidt angår stk. 1 skal kreditvurderinger af struktureret finansiering vedrøre et finansielt instrument eller andet aktiv, som er resultatet af en securitisationstransaktion eller -ordning, jf. artikel 4, nr. 36, i direktiv 2006/48/EF.
Kreditvurderingsbureauer skal ved indberetning af kreditvurderinger af struktureret finansiering klassificere kreditvurderingerne i en af følgende aktivklasser:
a)
Værdipapirer med sikkerhed i aktiver (asset-backed securities). Denne aktivklasse omfatter aktivunderklasserne bil-, båd- og flylån, studielån, forbrugslån, sundhedsplejelån, lån til færdigfabrikerede huse, filmlån, energilån leasingkontrakter vedrørende udstyr, kreditkortfordringer, fogedudlæg for skatter, misligholdte lån, »credit linked notes«, lån til campingbiler o.l. og handelstilgodehavender.
b)
Værdipapirer med sikkerhed i beboelsesejendomme (residential mortgage-backed securities). Denne aktivklasse omfatter aktivunderklasserne »prime residential mortgage-backed securities«»non-prime residential mortgage-backed securities« og »home equity loans«.
c)
Værdipapirer med sikkerhed i erhvervsejendomme (commercial mortgage-backed securities). Denne aktivklasse omfatter aktivunderklasserne lån til detailforretnings- eller kontorejendomme, lån til hospitaler, lån til plejeinstitutioner, lån til lagerfaciliteter, lån til hoteller, lån til behandlingsfaciliteter, lån til industrien og lån til flerfamiliehuse.
d)
Strukturerede kreditobligationer (collateralised debt obligations). Denne aktivklasse omfatter aktivunderklasserne »collateralised loan obligations«, »collateralised bond obligations«, »collateralised synthetic obligations«, »single-tranche collateralised debt obligations«, »collateralised fund obligations«, »collateralised debt obligations of asset-backed securities« og »collateralised debt obligations of collateralised debt obligations«.
e)
Kortfristede gældsbreve med sikkerhed i aktiver (asset-backed commercial papers).
f)
Andre strukturerede finansielle instrumenter, som ikke er omfattet af ovenstående aktivklasser, herunder strukturerede dækkede obligationer (structured covered bonds), strukturerede investeringsprodukter (structured investment vehicles), forsikringstilknyttede værdipapirer (insurance-linked securities) og »derivative product companies«.
3. Kreditvurderinger af dækkede obligationer skal vedrøre dækkede obligationer, som ikke er omfattet af listen over aktivklasser vedrørende kreditvurderinger af struktureret finansiering som fastsat i stk. 2.
Artikel 5
Indberetningsprocedurer
1. Kreditvurderingsbureauer skal indberette datafiler i overensstemmelse med XML-skemaerne, der leveres af ESMA, og ved hjælp af de indberetningssystemer, der etableres af ESMA. De skal navngive filerne i henhold til den af ESMA fastsatte navnekonvention.
2. Kreditvurderingsbureauer skal opbevare de filer, der sendes til og modtages af ESMA i elektronisk form, i mindst fem år. Disse filer skal stilles til rådighed for ESMA efter anmodning.
3. Konstaterer et kreditvurderingsbureau, at indberettede data er behæftet med faktuelle fejl, skal det annullere og erstatte de pågældende data.
4. For at annullere data fremsender det pågældende kreditvurderingsbureau en datafil til EMSA indeholdende de i bilagets tabel 3 anførte felter. Når de oprindelige data er blevet annulleret, fremsender kreditvurderingsbureauet den nye version af dataene ved hjælp af en fil indeholdende de i tabel 1 eller tabel 2 anførte felter, alt efter omstændighederne.
Artikel 6
Ikrafttræden
Denne forordning træder i kraft seks måneder efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 21. marts 2012.

Labels: 4
19
10
12
15